पर्यटन मंत्रालय
पर्यटन मंत्रालय ने भारतीय विश्वविद्यालय संघ  के सहयोग से आजादी का अमृत महोत्सव- ‘भारत@75’ मनाया
छात्रों और युवाओं को अगले एक साल में कम से कम 75 घंटे निकालकर राष्ट्र निर्माण में शामिल होना चाहिए: श्री जी किशन रेड्डी
मुख्य बातें---
- केंद्रीय शिक्षा मंत्री श्री धर्मेंद्र प्रधान ने कहा, यह हमारी नैतिक जिम्मेदारी है कि हम अपने युवाओं को अपने गौरवशाली अतीत के बारे में शिक्षित करें और साथ ही उन्हें वैश्विक नेतृत्व के लिए तैयार करें।
- इस कार्यक्रम में पर्यटन राज्य मंत्री श्री श्रीपद येसो नाइक और पर्यटन राज्य मंत्री श्री अजय भट्ट भी शामिल हुए।
- इस वेबिनार के दौरान, 12 एपिसोड की एक श्रृंखला शुरू की गई जो प्रतिभागियों को अतुल्य भारत की वर्चुअल यात्रा पर ले जाएगी।
भारत के 75वें स्वतंत्रता दिवस समारोह की पूर्व संध्या पर आज शनिवार, 14 अगस्त 2021 को पर्यटन मंत्रालय ने भारतीय विश्वविद्यालय संघ  के सहयोग से एक वेबिनार का आयोजन किया। वेबिनार के दौरान, 12 एपिसोड की एक श्रृंखला शुरू की गई जो प्रतिभागियों को अतुल्य भारत की एक वर्चुअल यात्रा पर ले जाएगी। इस कार्यक्रम का उद्घाटन केंद्रीय पर्यटन, संस्कृति और पूर्वोत्तर क्षेत्र के विकास मंत्री श्री जी किशन रेड्डी ने किया। कार्यक्रम के मुख्य अतिथि केन्द्रीय शिक्षा एवं कौशल विकास तथा उद्यमिता मंत्री श्री धर्मेन्द्र प्रधान थे। इस अवसर पर पर्यटन राज्य मंत्री श्री श्रीपद येसो नाइक, पर्यटन राज्य मंत्री श्री अजय भट्ट, कर्नल डॉ. जी. तिरुवासगम, अध्यक्ष एआईयू, श्री अरविंद सिंह, सचिव पर्यटन मंत्रालय ने इस अवसर पर शिरकत की।
संस्कृति, पर्यटन और पूर्वोत्तर क्षेत्र विकास मंत्री श्री जी. किशन रेड्डी ने छात्रों से अगले एक वर्ष में कम से कम 75 घंटे निकालने और राष्ट्र निर्माण में खुद को शामिल करने का आह्वान किया। प्रतिभागियों को भारत की वर्चुअल यात्रा पर ले जाने वाले सत्रों की एक साल लंबी 12 एपिसोड आधारित श्रृंखला के उद्घाटन के अवसर पर बोलते हुए, श्री जी. किशन रेड्डी ने कहा, "हमें उम्मीद है कि छात्र अगले एक वर्ष में अपनी पसंद की कोई भी गतिविधि करने के लिए कम से कम 75 घंटे का समय निकालेंगे। छात्र अपने पैतृक गांवों के स्वच्छ भारत अभियान में भाग ले सकते हैं या गांव के सरपंच,महापौर या स्थानीय प्रतिनिधि के साथ राष्ट्रीय ध्वज फहराने के अभियान में शामिल हो सकते हैं। उन्होंने छात्रों को इन 75 घंटों को अपनी पसंद की किसी भी अन्य गतिविधियों में समर्पित करने का सुझाव दिया, जिसमें हमारे हरित आवरण को बढ़ाने के लिए पेड़ लगाना, अनाथालय में पढ़ाना, वृद्धाश्रम में स्वयंसेवा करना, या डिजिटलीकरण और गरीबों को डिजिटल रूप से सशक्त बनाने में मदद करना शामिल हो सकता है।
मार्च 2021 में, "आज़ादी का अमृत महोत्सव" ने हमारी स्वतंत्रता की 75वीं वर्षगांठ के लिए 75-सप्ताह की विशेष समयसीमा शुरू हुई है जो 15 अगस्त, 2023 को समाप्त होगी। मंत्री महोदय ने कहा, आजादी का अमृत महोत्सव न केवल भारत की आजादी के 75वें वर्ष का उत्सव है, बल्कि आने वाली भावी पीढ़ियों के लिए भी एक बेहतर भविष्य का रास्ता बनाएगा जो उनकी भागीदारी के साथ, भारत विकास और प्रगति के पथ पर जारी रहेगा"। उन्होंने आजादी के अमृत महोत्सव को आजादी के 100वें वर्ष में भारत के लिए एक साझा दृष्टिकोण विकसित करने के अवसर के रूप में देखने वाले प्रधानमंत्री के बारे में भी बताया। उन्होंने कहा, "वास्तव में, हमारे युवाओं की 'आजादी का अमृत महोत्सव' में सबसे महत्वपूर्ण भूमिका है। प्रधानमंत्री जी ने सही कहा कि महोत्सव केवल आजादी के पिछले 75 वर्षों के बारे में नहीं है, बल्कि अगले 25 वर्षों के लिए एक साझा दृष्टिकोण विकसित करने की परिकल्पना है। “हमें यह सुनिश्चित करने की आवश्यकता है कि 2047 की राह प्रगति और समृद्धि वाला हो और इसे हासिल करने के लिए, मैं युवाओं से विश्व गुरु के रूप में भारत@100 के पथप्रदर्शक और शिल्पकार बनने का आग्रह करता हूं।‘
केंद्रीय शिक्षा मंत्री और कौशल विकास तथा उद्यमिता मंत्री श्री धर्मेंद्र प्रधान ने स्वतंत्रता के लिए भारत के संघर्ष के महत्व के बारे में बताया जो विकास की दिशा में हमारे मार्ग पर प्रकाश डालता है। उन्होंने देश के युवाओं और छात्रों की भागीदारी को ध्यान में रखते हुए कार्यक्रम शुरू करने के एक अभिनव विचार के लिए पर्यटन मंत्रालय और भारतीय विश्वविद्यालयों के संघ को धन्यवाद दिया। श्री प्रधान ने हमारे महान भारतीय स्वतंत्रता सेनानी शहीद भगत सिंह, खुदीराम बोस, चंद्रशेखर आजाद के बलिदानों के बारे में बताया और कहा कि कैसे युवा हमारे देश के विकास और प्रगति का सबसे महत्वपूर्ण हिस्सा थे। पर्यटन मंत्रालय द्वारा एआईयू के सहयोग से आज शुरू किए गए कार्यक्रम की प्रासंगिकता जिसमें न केवल विश्वविद्यालय के छात्र, बल्कि स्कूली छात्र भी इस कार्यक्रम में शामिल होंगे। यह हमारी समृद्ध संस्कृति और विरासत का संरक्षण कर रहा है और साथ ही प्रगति और विकास के पथ पर आगे बढ़ रहा है। यह हमारी नैतिक जिम्मेदारी है कि हम अपने युवाओं को अपने गौरवशाली अतीत के बारे में शिक्षित करें और साथ ही उन्हें वैश्विक नेतृत्व करने के लिए तैयार करें।
पर्यटन राज्य मंत्री श्री अजय भट्ट ने आजादी का अमृत महोत्सव मनाने के लिए प्रधानमंत्री के दृष्टिकोण और इसके महत्व के बारे में बताया।
पर्यटन राज्य मंत्री श्री श्रीपद येसो नाइक ने #देखो अपना देश श्रृंखला के माध्यम से हमारे देश के छात्रों और युवाओं तक पहुंचने के लिए पर्यटन मंत्रालय की पहल का उल्लेख किया। श्री नाइक ने आगे कहा कि 12 एपिसोड की यह श्रृंखला भारत की संस्कृति और विरासत से लोगों को रूबरू कराएगी और भारत की उपलब्धियों का जश्न मनाएगी।
श्रीमती रूपिंदर बराड़, अतिरिक्त महानिदेशक, पर्यटन मंत्रालय ने गणमान्य व्यक्तियों और उपस्थित लोगों का स्वागत किया। वेबिनार की शुरुआत राष्ट्रगान से हुई। उद्घाटन भाषण में, कर्नल डॉ. जी. थिरुवासगम, अध्यक्ष, एसोसिएशन ऑफ इंडियन यूनिवर्सिटीज ने आज के युग में ज्ञान के महत्व पर जोर दिया। श्री अरविंद सिंह, सचिव, पर्यटन मंत्रालय ने गुजरात के साबरमती आश्रम से मार्च 2021 में प्रधानमंत्री श्री नरेन्द्र मोदी द्वारा भारत की स्वतंत्रता के 75 सप्ताह तक चलने वाले स्वतंत्रता का अमृत महोत्सव के शुभारंभ के बारे में बताया। श्री सिंह ने आगे कहा कि यह जरूरी है कि हमारे बच्चे और युवा भारत के गौरवशाली अतीत और एक भव्य भविष्य के समृद्ध चित्रपट से परिचित हों।
उद्घाटन कार्यक्रम में 20 मिनट की फिल्म 'इंडिया@75-ए जर्नी' की लाइव स्ट्रीमिंग की गई। फिल्म को सांस्कृतिक संवाद द्वारा लिखा, निर्देशित और संपादित किया गया। यह फिल्म भारत के युवाओं को भारत की समृद्ध संस्कृति, उसकी विशाल विरासत, अनंत ज्ञान और उसकी अदम्य भावना के बहुरंगी ताने-बाने की सराहना करने में मदद करने का एक प्रयास है ताकि वे इस प्राचीन भूमि के गौरवशाली आकार दे सकें।
समापन भाषण में सुश्री  पंकज मित्तल, महासचिव, ने धन्यवाद प्रस्ताव दिया और कार्यक्रम में स्कूली छात्रों, विश्वविद्यालय के छात्रों, युवाओं की भागीदारी और छात्रों के समग्र विकास के बारे में बताया।
वेबिनार के समापन से पहले श्रीमती बराड़ ने फिर से उस वेबसाइट के बारे में याद दिलाया जहां कोई अपनी आवाज में राष्ट्रगान रिकॉर्ड कर सकता है और वेबसाइट https://rashtragaan.in/ पर अपलोड कर सकता है। लाइव वेबिनार में 7,633 लोगों ने भाग लिया और लगभग 16,800 लोगों ने पर्यटन मंत्रालय के सोशल मीडिया प्लेटफॉर्म के माध्यम से वेबिनार में भाग लिया।
Mygov वेबसाइट पर प्रदर्शित ऑनलाइन क्विज में शाम 6 बजे तक 10,650 लोगों ने भाग लिया।
अतुल्य भारत का फॉलो करें:
फेसबुक - https://www.facebook.com/incredibleindia/
इंस्टाग्राम - https://instagram.com/incredibleindia?igshid=v02srxcbethv